**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2020-2021 уку елы) 11 нче сыйныф**

**Максималь балл – 50 балл**

1. **Тәкъдим ителгән сорауларга 2-3 җөмлә белән генә җавап языгыз (25 балл).**

1. Ә.Еникинең “Матурлык” әсәре нинди жанрга һәм кайсы әдәби төргә карый? (**Хикәя, проза / эпик төр**) *4 балл*

2. “Матурлык” әсәрендә төп каршылыкны билгеләп языгыз (**Хикәяләүченең эчке каршылыгы**) *2 балл*

3. “Матурлык” әсәрендә төп проблемаларны билгеләп языгыз (**Әхлак, эчке матурлык, кешеләр арасындагы мөнәсәбәтләрнең матурлыгы, Ана һәм бала** һ.б.) *3 балл*

4. “Матурлык” әсәре аркылы автор нәрсә әйтергә тели? (**Иң мөһиме – эчке матурлык, Ана белән бала арасындагы мөнәсәбәтләрнең матурлыгы** һ.б.) *5 балл*

5. Скрипка образы образның кайсы төренә карый? (**Символик образ**) *5 балл*

6\*. Скрипка көе образына язучы нинди мәгънәләр сала? Ничек дип уйлыйсың? Аңлатып яз. (**Бәдринең әнисенә булган матур мөнәсәбәтен, мәхәббәтен символлаштыра, хикәяләүченең күңел кылларын тибрәтүен дә күрсәтә**) *6 балл*

1. **Шигъри әсәр белән эш (25 балл).**

Өзелеп төште бер гөл сабагыннан

Төньягыннан искән җил белән.

Озакламый җилнең канатына

Төялешеп карлар килделәр.

Мамык карлар гөлгә кәфен булды,

Кабер булды бакча түтәле,

Шунда үскән ялгыз бер ак каен

Кабер ташы ролен үтәде.

Кар бураны яңа корбан эзләп

Бөтерелә койма буенда.

Гөл уянмас татлы йокы белән

Изелеп йоклый җирнең куенында.

Тик яз килгәч, гөлнең каберенә

Яңгыр явар, уйнар яшеннәр,

һәм, түтәлне тутырып, таң алдыннан

Чәчәк атар яңа яшь гөлләр.

Сулган гөл күк, мин дә кышны көтәм,

Йоклар өчен ябынып юрганын.

Күңелегездә көлеп чәчәк атар

Минем соңгы йөрәк җырларым.. (*М.Җәлил “Гөл кабере”*).

1. Әлеге шигырьнең нинди үлчәм белән язылганлыгын, ритмның нинди үлчәмгә корылуын билгеләгез (**10/9 үлчәме белән**). *3 балл*

2. Шигырьдә кулланылган тел-сурәтләү чараларын табып, мисалларын күрсәтеп языгыз (**эпитет, метафора, чагыштыру, инверсия һ.б.**). *6 балл*

3. Шигырь кем исеменнән сөйләнелә? (**Лирик герой / лирик мин**) *5 балл*

4. Шигырьдә нинди хис сурәтләнә? (**Сагыш хисе**) *3 балл*

5\*. *Гөл* образына шагыйрь нинди мәгънәләр салган? Халык авыз иҗатыннан кулланылып килгән образны нинди яңа мәгънә белән баеткан?Ничек дип уйлыйсың? Аңлатып яз. (**Иленә, иҗатка гашыйк шагыйрь, иҗат, шигъри әсәрләр, укучы күңелендә шагыйрь иҗаты уяткан матурлык һ.б.**) *8 балл*